ג'ונתן דוס סאנטוס

ג'ונתן דוס סאנטוס רמירס (בספרדית: Jonathan dos Santos Ramírez; נולד ב-26 באפריל 1990 במונטריי) הוא כדורגלן מקסיקני-ספרדי ממוצא ברזילאי המשחק בעמדת הקשר בלוס אנג'לס גלאקסי ובנבחרת מקסיקו. כשהיה דוס סאנטוס צעיר, ייצגו הוא ואחיו ג'ובאני את עירם בטורניר כדורגל בצרפת וסקאוט של קבוצת ברצלונה הספרדית, אשר התרשם ממשחקם החליט להביאם לקבוצה. במשך שבע שנים שיחק דוס סאנטוס בקבוצות הילדים והנוער השונות של ברצלונה ובמהלך עונת 2008/2009 נבחר לתפקד כקפטן קבוצת הנוער ואף קיבל אזרחות ספרדית שאיפשרה לו לשחק בקבוצה הבוגרת בעתיד. לקראת עונת 2009/2010 נבחר לעלות לקבוצת המילואים של המועדון, ברצלונה אתלטיק (אז בליגה הספרדית השלישית), ומעט לאחר מכן זומן על ידי ז'וזפ גווארדיולה למשחקי הכנה של הקבוצה הבוגרת באנגליה וארצות הברית. כמו כן, זומן למשחק הסופר קאפ הספרדי נגד אתלטיק בילבאו, אך לבסוף לא נכלל בסגל וצפה במשחק מהיציע. את הופעת הבכורה שלו בברצלונה אתלטיק ערך ב-5 בספטמבר 2009 במשחק נגד מיורקה ב' שהסתיים בתיקו 1-1 וב-28 באוקטובר ערך את הופעת הבכורה שלו בקבוצה הבוגרת, כאשר נכנס כמחליף לסיידו קייטה בדקה ה-80 של משחק גביע המלך הספרדי נגד קולטוראל לאונסה. כחודש לאחר מכן, ערך את הופעתו הראשונה בליגת האלופות, כאשר החליף את אנדרס אינייסטה בדקות הסיום של המשחק נגד אינטר מילאנו, בו ניצחה ברצלונה 0-2. ב-29 בדצמבר 2009 זומן דוס סאנטוס שוב לסגל הקבוצה הבוגרת וכבר ארבעה ימים לאחר מכן ערך את הופעת הבכורה שלו בליגת העל הספרדית, כאשר פתח בהרכב במשחק נגד ויאריאל וסייע לקבוצתו לסיים בתיקו 1-1. עד סיום העונה ערך שתי הופעות נוספות בליגה הספרדית הראשונה וסייע לקבוצת המילואים לסיים במקום השני בליגה השלישית ולהעפיל לליגת המשנה. על אף אזרחותו הספרדית, העדיף דוס סאנטוס לייצג את מולדתו וב-30 בספטמבר 2009, ערך את הופעת הבכורה שלו בנבחרת מקסיקו הלאומית, במשחק ידידות נגד קולומביה, בו הפסידה מקסיקו 2-1. במרץ 2010 ערך שתי הופעות נוספות עבור הנבחרת, במשחקים נגד ניו זילנד וקוריאה הדרומית. עם סיום עונת 2009/2010 נכלל בסגל המורחב של מקסיקו למונדיאל 2010, אולם לאחר שהפגין יכולת חלשה במשחקי ההכנה, לא נכלל בסגל הסופי לטורניר, דבר שעל פי דברי אביו של דוס סאנטוס, פגע קשות באחיו, ג'ובאני שהתלבט אם לפרוש מהמונדיאל, אך לבסוף השתכנע לקחת חלק בטורניר. ב-9 ביולי 2014 חתם דוס סאנטוס בויאריאל. ב-27 ביולי 2017 חתם דוס סאנטוס בקבוצת לוס אנג'לס גלאקסי, בה שיחק עם אחיו ג'ובאני. אביו הברזילאי של ג'ונתן, ג'ראלדו דוס סאנטוס, היה גם הוא כדורגלן ששיחק בליגת העל המקסיקנית בין השנים 1980-1991. גם שני אחיו, ג'ובאני ואדר הם כדורגלנים מקצועניים. ביוני 2011, דוס סנטוס ושבעה מחבריו לנבחרת מקסיקו נתפסו חוגגים עם נערות ליווי במלון בקיטו בזמן מחנה אימונים של הנבחרת. התאחדות הכדורגל המקסיקנית הענישה אותם בהרחקה ממשחקי הנבחרת לשישה חודשים ובקנס על סך 4,100 דולר. בספטמבר 2017 דווח כי ארוסתו עזבה אותו לאחר שסיפר לה שהוא ביסקסואל ושניהל רומן במשך כ-7 חודשים עם מתיו מוסקיו, כדורגלן ארגנטינאי. דוס סנטוס ומוסקיו הסבירו כי מדובר בטענות כוזבות. מדיה וקבצים בנושא ג'ונתן דוס סאנטוס בוויקישיתוף ג'ונתן דוס סאנטוס, ברשת החברתית אקס (טוויטר) ג'ונתן דוס סאנטוס, באתר Transfermarkt ג'ונתן דוס סאנטוס, באתר Soccerway ג'ונתן דוס סאנטוס, באתר BDFutbol ג'ונתן דוס סאנטוס, באתר WorldFootball.net ג'ונתן דוס סאנטוס, באתר National Football Teams ג'ונתן דוס סאנטוס, באתר FootballDatabase.eu דף השחקן באתר ה-ESPN פרופיל באתר Goal.com פרופיל באתר airfutbol.com כתבה באתר הרשמי של ברצלונה סיכום המשחק של ברצלונה נגד אתלטיק בילבאו באתר RFEF סיכום המשחק בין ברצלונה אתלטיק למיורקה ב' באתר הרשמי של ברצלונה סיכום המשחק בין ברצלונה לקולטוראל לאונסה באתר sport.es כתבה באתר ה-ESPN Telegraph staff and agencies, ‏World Cup 2010: Giovani Dos Santos 'considering quitting Mexico squad', The Telegraph, 31 May 2010 ג'ונתן דוס סנטוס נתפס עם נערות ליווי והושעה, באתר One, ‏28/06/11 כוכב מקסיקו גילה לחברתו שהוא דו מיני – והיא עזבה אותו, באתר ynet, 13 בספטמבר 2017 Pro soccer stars Dos Santos and Musacchio say report of their gay relationship is false, Cyd Zeigler, SBNATION, 16th December 2015